Nu kommer Facebook Plus – hvis du vil betale

Meta har fundet endnu en måde at få penge ud af Facebook, Instagram og WhatsApp. Selskabet lancerer nu nye Plus-abonnementer, hvor brugere kan betale sig til ekstra funktioner i de apps, de i forvejen bruger hver dag.  Prisen bliver 3,99 dollar om måneden for Facebook Plus og Instagram Plus, mens WhatsApp Plus koster 2,99 dollar. Danske priser er endnu ikke meldt ud.

For dig som almindelig bruger er den vigtigste pointe, at de normale versioner fortsætter. Du skal altså ikke betale for at bruge Facebook, Instagram eller WhatsApp, som du plejer. Men Meta begynder nu for alvor at flytte små ekstrafunktioner over bag en månedlig betaling. Det skriver The Verge.

Betal for at lure med

Facebook Plus handler især om Stories. Med abonnementet kan du blandt andet lade en Facebook Story ligge i 48 timer i stedet for 24 timer, se små forhåndsvisninger af andres stories uden at dukke op som seer, søge i listen over personer, der har set din story, og se hvor mange gange den er blevet genset.

Instagram Plus får lignende funktioner. Her kan brugere blandt andet forlænge levetiden på en story, fremhæve en story én gang om ugen og smugkigge på andres stories uden selv at stå på seerlisten. Meta oplyser dog, at brugere bliver gjort opmærksomme på, at funktionen findes.

WhatsApp Plus er mere praktisk orienteret. Her får betalende brugere blandt andet mulighed for at fastgøre flere chats og bruge særlige premium-stickers.

Gratis AI får grænser

Samtidig tester Meta nye abonnementer til Meta AI. Meta One Plus skal koste 7,99 dollar om måneden, mens Meta One Premium lander på 19,99 dollar. Her får brugerne blandt andet adgang til mere generering af billeder og video med Meta AI.

Det betyder også, at den gratis version af Meta AI fremover får begrænsninger på visse funktioner, herunder Thinking Mode og generering af billeder og video. De nye AI-abonnementer testes først i Singapore, Guatemala og Bolivia.

Skabere kan betale for mere synlighed

Meta tester også dyrere abonnementer til virksomheder og indholdsskabere. Meta One Essential koster 14,99 dollar og inkluderer blandt andet Meta Verified-badge. Meta One Advanced koster 49,99 dollar om måneden og kan blandt andet give bedre placering i søgeresultater på Instagram og Facebook.

Det er den del, der kan få størst betydning på længere sigt. For når synlighed kan købes som abonnement, bliver kampen om opmærksomheden endnu mere skæv. Almindelige brugere får lidt flere knapper. Skabere og virksomheder får mulighed for at købe sig tættere på publikum.

For Meta er forklaringen: AI er dyrt, og selskabet leder efter nye indtægter ud over annoncer. For brugerne er regnestykket mere jordnært. Spørgsmålet bliver, om ekstra Stories-funktioner, flere pins i WhatsApp og mere AI er værd at betale for – eller om det bare er endnu et abonnement i bunken.

Nu kommer Facebook Plus – hvis du vil betale