Facebook indfører gratis verificerings-badge

Facebook flyder i stigende grad over med falske profiler, AI-genererede billeder og automatiske beskeder fra svindlere. Nu vil Meta gøre det lettere at se, om der rent faktisk sidder et menneske bag en profil.

Selskabet lancerer derfor et nyt verificeringsmærke til almindelige Facebook-brugere. I modsætning til abonnementet Meta Verified bliver den nye ordning gratis.

For at få mærket skal brugeren optage en kort video-selfie. Facebook sammenligner derefter ansigtet med billederne på den eksisterende profil. Ifølge Meta tager kontrollen kun få minutter.

Et mærke er ingen garanti

Det nye mærke vil blandt andet kunne vises på Facebook Marketplace og Dating, hvor falske profiler kan få særligt alvorlige konsekvenser.

Meta understreger dog, at mærket kun bekræfter brugerens identitet. Det er ikke en anbefaling fra Facebook og heller ingen garanti for, at personen er troværdig.

En verificeret profil kan med andre ord stadig forsøge at snyde dig.

Brugeren skal være mindst 18 år og må ikke have alvorlige overtrædelser af Facebooks regler. Ordningen bliver ikke tilgængelig for Facebook-sider eller profiler med Professional Mode.

Kontroversiel teknologi vender tilbage

Valget af ansigtsgenkendelse er bemærkelsesværdigt. Meta har tidligere mødt både retssager og kritik for sin brug af biometriske oplysninger, ligesom ansigtsgenkendelse i selskabets smarte briller har skabt debat.

Facebook beder dermed brugerne om at aflevere flere personlige data for at løse et problem, som platformens egne algoritmer og lempelige adgangskrav har været med til at skabe.

Det nye mærke bliver rullet ud gradvist fra mandag på udvalgte markeder. Meta oplyser endnu ikke, hvornår det bliver tilgængeligt for danske brugere.

Facebook indfører gratis verificerings-badge